Ådel Gjøstein Blom

Ådel Gjøstein Blom (født 12. april 1919 i Stavanger, død 19. juli 1990 i Oslo) var en norsk folklorist.

Hun drev sammen med sin mann, høyesterettsdommer Knut Blom (1916–1996), illegalt arbeid under krigen. Da freden kom var hun med på å avvæpne kollaboratører for den tyske okkupasjonsmakten. En spesiell episode, som hun selv omtalte som en hoderystende dumhet, var da hun med sin mann og noen venner i frigjøringsdagene i mai 1945 rykket ut da det ble meldt om skyting i Storgaten. Heldigvis var skytingen over innen de kom frem, for de hadde selv verken skytevåpen eller noen forutsetning for å utrette noe i en slik situasjon.
  
Ådel Blom tok høyere utdanning i voksen alder, og tok magistergraden i folkloristikk i 1967. Hun ble forskningsstipendiat gjennom NAVF og hjelpelærer ved Universitetet i Oslo, universitetetslektor i 1973 og senere førsteamanuensis. Hun ble innført i arbeidet med de norske middelalderballadene av professor Svale Solheim. 

Som katolikk fattet hun blant balladegenrene spesielt interesse for legendevisene, og det var også dette som ble hennes emne for doktorgraden i 1984. Ådel Blom døde av kreft etter et kort sykeleie og etter å ha vært pensjonist i kun ett års tid.

Bibliografi 
 Ballader og legender. Fra norsk middelalderdiktning. Universitetsforlaget. Oslo 1971. 
 (Sm.m. Olav Bø:) Norske balladar i oppskrifter frå 1800-talet. Det Norske Samlaget. Oslo 1973. ISBN 82-521-0192-5
 Folkeviser i arbeidslivet. En analyse av visenes funksjon. Universitetsforlaget. Oslo 1977. ISBN 82-00-09449-9
 Visor i kulturell kommunikation (s. 129-142). Nils-Arvid Bringéus & Göran Rosander (utg.): Kulturell kommunikation. Föreläsningar och diskusionsinlägg vid 21:a Nordiska etnologkongressen i Hemse, Gotland 12-15 juni 1978. Bokförlaget Signum. Lund 1979. ISBN 91-85330-19-1 
 Norsk legendevisemateriale – en muntlig overlevert diktning. Studie over formler og litterær innvirkning. [Dr.-gradsavhandling.] Solum Forlag. Oslo 1985. ISBN 82-560-0400-2
 Norske mellomalderballadar 1. Legendeviser. Instituttet for sammenlignende kulturforskning Serie B: Skrifter LXVI. Universitetsforlaget. Oslo 1977. ISBN 82-00-14202-7

Hyllest fra kolleger 
 Seminar i visedikting i høve av at Ådel Gjøstein Blom og Odd Norland fylte 60 år i 1979 (s. 31-78). Reimund Kvideland (red.): Tradisjon. Tidsskrift for folkeminnevitskap Nr. 11 – 1981.

Referanser 

Norske folklorister